સરદારની કુનેહને લીધે એ રજવાડાંઓના પ્રતિનિધિઓ ભારતનું બંધારણ ઘડવામાં ભાગીદાર બને એવી નક્કર ભૂમિકા ઊભી થઈ. પરિણામે સંપૂર્ણ દેશ એક બની રહ્યો. બંધારણના ખરડાના ત્રીજા વાચન વખતે સરદારે કહ્યું પણ ખરું કે, ‘આ નવું બંધારણ એ કાંઈ લોકશાહી અને વંશાનુગત વારસદારો વચ્ચેની તડજોડ નથી. આ તો છે લોકોના સાર્વભૌમત્વના સિદ્ધાંતો પર રચાયેલ ભારતના લોકોનું બંધારણ.’ સરદારને લીધે જ સનદી નોકરીઆતોની સલામતીની જોગવાઈ થઈ. રાષ્ટ્રભાષાનો સંવેદનશીલ પ્રશ્ર્ન ઉકેલાયો. બંધારણ સભામાં 7835 સુધારાઓ આવ્યા, જેમાંથી 2423 સુધારાઓ ચર્ચામાં લેવાયા. આસ્ટ્રેલિયાના જાણીતા બંધારણ નિષ્ણાત ગ્રેનવિલ ઓસ્ટિને લખ્યું છે કે સમગ્ર બંધારણનું ઘડતર લગભગ સર્વસંમતિ આધારિત છે, અને સર્વસંમતિથી બંધારણ ઘડવામાં મહત્ત્વની ભૂમિકા પં. નહેરુ અને સરદાર સાહેબની રહેલી છે.’